<classify> IKIWA imebaki wiki moja ya kuwasilisha fomu ya Tamko la Rasilimali na Madeni kwa viongozi wa umma ni asilimia 17 tu ya viongozi hao, ndio wamefanya hivyo.Kamishna wa Maadili, Jaji Mstaafu Harold Nsekela amesema hakutakuwa na muda wa nyongeza na asilimia 83 ya waliobaki, watatakiwa kufanya haraka kabla ya muda kwisha au watakabiliana na Tume ya Maadili kwa hatua zaidi.Akizungumza na waandishi wa habari jana, Jaji Nsekela alionesha kukerwa na mwitikio mdogo wa uwasilishaji wa fomu hizo za tamko la rasilimali na madeni.Aliongeza kuwa kati ya viongozi 13,699 ni viongozi 2,369 tu ndio wamewasilisha hadi kufikia Desemba 20, mwaka huu.Alisisitiza viongozi hao kuhakikisha wanajaza taarifa sahihi za rasilimali na madeni yao katika ukurasa 18 wa fomu hiyo, kama inavyotakiwa.Kujaza fomu dakika za mwisho na kwa shinikizo sio vizuri na mara nyingi kuna hatari ya kuruka baadhi ya taarifa muhimu wakati wa kujaza. Tunapaswa kujitahidi kuwa wawazi na kufuata maadili tunapofanya kazi hii, alisisitiza.Kamishna huyo wa Maadili alisema jitihada hizo ni kutekeleza Sheria ya Maadili ya Viongozi wa Umma Namba 13 ya Mwaka 1995 Ukurasa 398, hasa kuangalia tabia na maadili ya viongozi wa umma.Jaji Nsekela alibainisha kuwa kujaza fomu ya tamko ilikuwa ni lazima, ambapo kila kiongozi wa umma aliyeainishwa kwenye Sheria ya Maadili ya Viongozi wa Umma, anapaswa azingatie, kwani ni hitaji la kisheria na kikatiba.Alifafanua kuwa maendeleo ya haraka ya kiuchumi, yanaweza kuchochewa kwa kuzingatia maadili, hivyo viongozi wa umma watakaposhindwa kuwasilisha fomu za tamko ni kurudisha nyuma juhudi hizo.Viongozi lazima waongozwe na sheria bila nguvu au shinikizo, hivyo kuwasilisha fomu ya tamko lazima kufanyike kulingana na sheria. Wale ambao watashindwa kufikia tarehe ya mwisho hawapaswi kulaumu mtu yeyote, kwani tumekuwa tunawakumbusha kila wakati, alionya.Kamishna huyo alibainisha kuwa amekuwa akihamasisha na kuhabarisha umuhimu wa kutekeleza kanuni na maadili, ambayo ni lazima yazingatiwe na viongozi wote wa umma wakati wakitekeleza majukumu yao rasmi kwa kufuata kanuni za uongozi wa umma.Kusudi la kuweka misingi ni kuongeza imani kwa umma juu ya uadilifu wa viongozi wa umma katika mchakato wa maamuzi ya serikali.  <topic>: KITAIFA 